આ વિશે વાત કરતા ગામના રહેવાસી ધર્મુભાઈ નિરાશી કહે છે, ‘અમે ખેતમજૂરી કરી પોતાનું ગુજરાન ચલાવીએ છીએ. એક- બે નહીં, પણ અનેક મુસીબતોનો સામનો રોજ કરીએ છીએ. પાણીની સમસ્યા હમણાં નથી. બે-ત્રણ દિવસે ટેન્કર આવે છે તો ચલાવી લઈએ છીએ, પરંતુ જેવું ચોમાસું બેસશે કે પાણીના ટેન્કર આવતાં બંધ થશે, કારણ કે રસ્તો હોય તો ટેન્કર આવે ને. હાલમાં જે આ માટીનો રસ્તો છે તેમાં અડધા પગ ખૂંપી જાય તેવી સ્થિતિ સર્જાય છે. ઘરની બહાર નીકળવું મુશ્કેલ બની જાય છે. ચોમાસાના ચાર મહિના અમારી ઉપર કુદરત કેર વર્તાવતી હોય તેવંુ લાગે છે. બાસ્પા ગામમાંથી અમારું ગામ મહમદપુરા ગામમાં ભેળવવામાં આવ્યું. ત્યાં પણ અમે વર્ષોથી રજૂઆતો કરીએ છીએ કે અમને રસ્તો બનાવી આપો, પણ રસ્તો બનતો જ નથી. ઘણી વાર તો એમ પણ થાય છે કે અમારા વડવા ભાગલા સમયે અહીં આવ્યા જ ના હોત તો સારું થાત.’